AARHUS: Aldrig nogensinde i den tid, meteorologerne kan huske, har det været så tørt i slutningen af juni.

Og i naturen skriger alle - fra den mindste bi til den største landmand - på vand.

- Desperationen er udtalt i naturen. For eksempel har bier og sommerfugle svært ved at finde mad. Der mangler pollen og nektar, fordi der ikke kommer vand op i blomsterne. Og solsorte får ikke mange unger på vingerne, når de ikke kan finde regnorm, siger Morten D.D. Hansen, biolog ved Naturhistorisk Museum i Aarhus.

Og kornavlere kan først som sidst indstille sig på en dårlig høst.

Det fortæller Ole Møller Hansen, afdelingsleder i planteavl hos landbrugets rådgivningstjeneste, LMO, i Søften.

Det er især vårbyggen, der tager skade af tørken.

Og det er slemt, for sidste efterår styrtregnede det så voldsomt, at mange landmand ikke kunne komme i marken og så vintersæd.

- De var nødt til at så vårsæd i stedet for. Så der står meget mere vårsæd på markerne, end der normalt ville gøre. Det gør jo ikke situationen bedre, siger Ole Møller Hansen.